Airbus A330 MRTT

O **Airbus A330 Multi Role Tanker Transport**(MRTT) é un avión de abastecemento en voo baseado na aeronave de pasaxeiros civil Airbus A330-200. O A330 MRTT foi pedido polas forzas aéreas de Australia, Reino Unido, Emiratos Árabes Unidos e Arabia Saudita. O EADS/Northrop Grumman KC-45 foi unha versión do A330 MRTT proposta para a Forza Aérea dos Estados Unidos, pero o programa foi cancelado.

## Deseño e desenvolvemento 
O Airbus A330 MRTT é un derivado militar do avión de pasaxeiros A330-200. Está deseñado para os roles de abastecemento aéreo e transporte. Para misión de abastecemento aéreo o A330 MRTT pode equiparse cunha combinación ou calquera dos seguintes sistemas: un sistema de abastecemento de pértega ou vaíñas de abastecemento baixo as ás, ademais dun receptáculo para poder ser tamén recargado no aire.

O A330 MRTT ten unha capacidade máxima de combustible de 111 000 kg sen o uso de tanques adicionais, o que deixa un espazo para 45 000 kg de carga a maiores. A á do A330 MRTT ten unha estrutura común coa do cuadrimotor A340-200/-300 con partes reforzadas e disposición para tubos de combustible para os motores a bordo do A340. A á do A330 MRTT así precisa poucas modificacións para o uso deses reforzos para as vaíñas de reabastecemento das ás.

A cabina do A330 MRTT pode modificarse para levar ata 380 pasaxeiros nunha única clase, permitindo un completo rango de configuracións dende maximizar o transporte de tropas ata unha complexa personalización para transporte VIP.  Entre as configuracións dispoñibles están 300 pasaxeiros nunha clase e 266 en dúas. O A330 MRTT tamén pode configurarse para realizar misións de evacuación médica; pode levar ata 130 padiolas estándar. A configuración da bodega de carga principal permite levar contedores comerciais, e contedores e palés militares, ISO e OTAN, ademais de equipo militar e outros obxectos grandes que son cargados a través dunha porta de carga. Ao igual que o A330-200, o A330 MRTT ten dous compartimentos de carga na bodega inferior e capacidade de área a granel. A bodega de carga foi modificada para ser capaz de transportar ata 8 palés militares ademais de elementos unitarios de carga (ULD) civís.

Pode instalarse un compartimento de descanso para a tripulación opcional, situado na parte dianteira da cabina, para unha tripulación de reposto e así aumentar o tempo dispoñible de misión. Á cabina de pasaxeiros do A330 MRTT pode instalárselle unha serie de escaleiras desmontable para permitir o embarque e desembarque cando non hai dispoñibles pasarelas ou equipo de apoio en terra.

Os A330-200 comerciais estándar son entregados dende a liña de montaxe de Airbus en Tolosa, Francia ao centro de conversión de Airbus Military en Xetafe, para equiparlles os sistemas de reabastecemento e a aviónica militar. O avión de reabastecemento foi certificado polas autoridades españolas en outubro de 2010. O primeiro foi entregado a Australia o 1 de xuño de 2011. Qantas Defence Services converteu os outros catro A330-200 nas súas instalacións do aeroporto de Brisbane no nome de EADS para a Real Forza Aérea de Australia.

O 30 de setembro de 2016, Airbus Defence and Space completou o primeiro voo do *new standard* A330 MRTT. O *new standard* conta con modificacións estruturais, melloras aerodinámicas para aforrar un 1% de combustible, aviónica actualizada e sistemas militares mellorados. A primeira entrega está planeada para o ano 2018.

O equipo Airbus/Saab propuxo un avión AWACS baseado nun A330 cun radar Erieye de Saab ao Ministerio de Defensa británico en 2018 para substituír a súa frota de E-3D.

## Operadores 
####  
* Luftwaffe - 4 pedidos que serán propiedade da OTAN como parte da Multinational Multi-Role Tanker Transport Fleet (MMF).

####  
* Real Forza Aérea de Arabia Saudita - 6 entregados.

####  
* Real Forza Aérea de Australia - 7 en servizo.

####  
* Forza Aérea de Bélxica - 1 pedido que será propiedade da OTAN como parte da Multinational Multi-Role Tanker Transport Fleet (MMF).

####  
* Forza Aérea da República de Corea - 4 entregados.

####  
* Forza Aérea dos Emiratos Árabes Unidos - 3 entregados.

####  
* Forza Aérea de Francia - 15 avións pedidos con 3 entregados.

####  
* Real Forza Aérea de Noruega - 1 pedido que será propiedade da OTAN como parte da Multinational Multi-Role Tanker Transport Fleet (MMF).

####  
* Royal Air Force - 16 entregados.

####  
* Forza Aérea da República de Singapur - 6 entregados.

## Notas